এইখান থেকেই কাহিনীর শুরু| যেই আমি পিপড়া ডলে মারলেও সাবান দিয়ে তিনবার হাত ধুই, সেই আমি দিন-রাত লেগে গেলাম আস্ত একটা রামছাগলের  পেছনে! হাত আর নাকে ওঠে না, ওর গায়ের ইতালিয়ান সুগন্ধও আমার কাছে তখন আর তেমন খারাপ লাগে না| সকালে ঘুম থেকে উঠে প্রাতঃকর্মটা পর্যন্ত না সেরে ছুট লাগাই, মাথায় হাত বুলাই, পাতা খাওয়াই| ওটাও সমানে ম্যা ম্যা করে| জটিল অবস্থা! ঢাকায় থাকতে অমন কিছু করলে মার প্রলয়ঙ্করী একটা প্রতিক্রিয়া নির্ঘাত পেতাম, যে প্রতিক্রিয়ায় বকুনির আওয়াজ হয় হাইড্রলিক হর্ণের চেয়ে তীব্র| কিন্তু বহুত দিন পর বাবার বাড়িতে যাবার খুশিতেই হোক বা অন্য কোন কারণে, মা ওরকম কোনো হর্ণ-টর্ন বাজালেন না, বরং আমার অবস্থা দেখে এমন একটা রিনিঝিনি-মার্কা হাসি  দিলেন, তাতে আমার উত্সাহ নতুন মাত্রা পেল| একটু পর পর গিয়ে ওটাকে পাতা খাওয়াই, মাথায় হাত বুলাই-- এই-ই তখন আমার কাজ|